《青县道中见夏云》
明代·顾景星

斜日照平地，乱云如雪峰。仙人海峤出，锻炼金芙蓉。

当春数雨土，黄雾为昏蒙。楚粤正攻战，数州犹鞠凶。

山左榆无皮，江东焦稑穜。修河众流绝，漕舰告不通。

悯恻廑慈寿，圣人在斋宫。遽下罪己诏，拜上天坛封。

清风倏汛扫，布雨鞭灵霳。始觉云气正，庶几粱豆丰。

黔黎望苏息，四海心理同。纪纲肃扆宁，草野皆帡幪。

惟当去智巧，饮食安颛蒙。高谈似匡济，乐祸非英雄。

作者简介：（1621—1687）明末清初湖北蕲州人，字黄公，号赤方。明贡生。康熙十八年，荐举博学鸿词科，以病辞。记诵淹博，著述甚富。有《白茅堂集》、《读书集论》、《贉池录》等。
沧海遗珠